På bare tolv timer onsdag ændrede hele eksistensgrundlaget sig for oliehandelsselskabet OW Bunker. Midt i afgørende forhandlinger med banker om nye milliardkreditter fandt topchef Jim Pedersen og bestyrelsesformand Niels Henrik Jensen ud af, at selskabet må æde et nyt milliardtab, der skubber selskabet fra kriseramt og helt ud på afgrunden af konkurs. Det skete efter det, som selskabet angiver som bedrageri af en betroet medarbejder i Singapore samt tab på oliekontrakter.

Selskabet blev børsnoteret for bare syv måneder siden, og skandalen udløser nu en massiv magtkamp mellem en række af landets største investorer, banker og advokatfirmaer.

Investorerne føler sig ført bag lyset, og flere overvejer at lægge sag an for at stille bankerne, der udarbejdede prospektet, og muligvis også bestyrelsen til ansvar for det truende kollaps.

»Vi prøver at få et overblik og sunde os og overveje, hvilke konsekvenser det skal have. Højst sandsynligt er OW Bunker nul kroner værd. Det er helt vildt,« siger Jesper Langmack, der er direktør og aktiechef i PFA Kapitalforvaltning.

Han var torsdag i løbende kontakt med både andre investorer og med nogle af rådgiverne bag børsnoteringen.

»Vi kan mærke, der er kø ved håndvasken. Ingen har stor lyst til at sige ret meget om sagen, når vi ringer rundt,« siger Jesper Langmack, der er rasende over forløbet og frygter de fremtidige konsekvenser for det danske børsmarked. Skandalen har også vakt interesse i udlandet.

Fra Bruxelles har konsulentfirmaet Deminor, der lever af at samle investorer til søgsmål mod børsnoterede selskaber, fulgt med i OW Bunker.

»Vi har fulgt sagen tæt over de seneste uger. Hvad der først syntes at dreje sig om et fald i olieprisen er nu også en bedragerisag. Det er bestemt noget, vi kigger på, men det er for tidligt at sige, om vi involverer os i denne sag,« siger Erik Bomans, der herhjemme er kendt for at orkestrere sagsanlæg mod Vestas og Pandora.

En giftig cocktail

Danmarks største institutionelle investor, ATP, er ligesom PFA rystet.

»Det er en meget alvorlig skandale, som er af uhørte dimensioner. Kombinationen af inkompetent risikostyring og svindel er en giftig cocktail, som vi ser på med stor alvor. Vi overvejer nøje, hvordan vi skal følge op på det,« siger ATPs aktiechef, Claus Wiinblad.

Derudover oplyser flere andre store danske investorer, at de overvejer mulighederne for et sagsanlæg, men vil ikke udtale sig.

Det er storbankerne Morgan Stanley, Nordea, Carnegie og ABG Sundall Collier, der var medunderskrivere på det godt 200 sider lange og ellers juridisk bindende prospekt. Men her er der ingen, der mener, at de har kunnet forudsige problemerne i selskabet. Alle mener, at prospektet er udført efter alle kunstens regler.

»Vi er meget chokerede over meddelelsen fra OW Bunker. Emissionskonsortiet har arbejdet grundigt og levet op til internationale markedsstandarder sammen med de andre rådgivere,« skriver Nordeas Jørgen Høholt, der er leder af Corporate & Institutional Banking i Danmark for banken, til Berlingske i en mail.

»Som vi forstår selskabet, er der tale om enkeltpersoners bedrageri for store summer, og at selskabets chef for risikostyring er afskediget på grund af massive tab. Det er ikke forhold, som kan forudses. Men det er en meget alvorlig sag, og vi forventer, at selskabet vil offentliggøre mere information om, hvad der er foregået,« skriver bankdirektøren videre og vil i øvrigt ikke forholde sig til risikoen for et sagsanslæg.

Bankerne har modtaget juridisk bistand fra to af de højest profilerede advokatfirmaer herhjemme, Plesner og Kromann Reumert. Mens Kromann Reumert ikke vil kommentere, er Plesners bestyrelsesformand, Jørgen Permin, fåmælt:

»Vi er ikke medunderskrivere på prospektet, vi er bare nævnt, fordi vi har ydet juridisk rådgivning til bankerne, hvad angår dansk ret. Det er faktisk, hvad jeg kan sige,« siger Jørgen Permin, der ikke vil kommentere et eventuelt sagsanlæg fra investorer.

Heller ikke revisionskæmpen Deloitte, der har været med i udarbejdelsen af prospektet, vil kommentere OW Bunker.

Tidligere bestyrelsesformand Søren Johansen, der står i spidsen for Altor i Danmark, som solgte aktier i forbindelse med børsnoteringen, vil ikke forholde sig til et muligt sagsanlæg. Det samme gælder den nuværende bestyrelsesformand Niels Henrik Jensen.

»Det er også eksploderet oppe i hovedet på mig. Det er en katastrofe for alle, både de 600 medarbejdere rundt om i verden, de 20.000 aktionærer og os andre. Ikke for at hungre efter medfølelse her, for jeg har den dybeste respekt for de mennesker, der er blevet ramt, men jeg er også selv et af dem,« siger Niels Henrik Jensen.

Berlingske har forgæves forsøgt at få en kommentar fra OW Bunkers topchef Jim Pedersen.